Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle – Toimintasuunnitelma energiatehokkuuden parantamiseksi Euroopan yhteisössä"



Virallinen lehti nro C 144 , 16/05/2001 s. 0017 - 0019



Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Toimintasuunnitelma energiatehokkuuden parantamiseksi Euroopan yhteisössä" (2001/C 144/06) ALUEIDEN KOMITEA, joka ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle "Toimintasuunnitelma energiatehokkuuden parantamiseksi Euroopan yhteisössä" KOM(2000) 247 lopullinen, ottaa huomioon komission 26. huhtikuuta 2000 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon alueiden komitean puheenjohtajan 5. heinäkuuta 2000 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi, ottaa huomioon lausuntonsa aiheesta "Valmistautuminen Kioton pöytäkirjan täytäntöönpanoon" (CdR 295/99 fin)(1), ottaa huomioon lausuntonsa aiheesta "Ehdotus Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla" (CdR 191/2000), ottaa huomioon neuvoston 7. joulukuuta 1998 antaman päätöslauselman energiatehokkuudesta, ottaa huomioon valiokunta 4:n 4. lokakuuta 2000 hyväksymän lausuntoluonnoksen (CdR 270/2000 rev. 1) (esittelijä: Annette McNamara, IRL, EA), katsoo, että energiatehokkuus edistää merkittävästi ilmastonsuojelua ja Kiotossa sovittujen unionin päästörajoitusvelvoitteiden toteuttamista, katsoo, että viimeaikaiset polttoaineiden hintojen nousuun liittyneet tapahtumat ja niistä johtunut polttoainepula ovat kiinnittäneet huomion energiahuollon ongelmiin sekä tarpeeseen tehostaa energiankäyttöä, hyväksyi 13. ja 14. joulukuuta 2000 pitämässään 36. täysistunnossa (13. päivän kokouksessa) yksimielisesti seuraavan lausunnon. Alueiden komitea 1. pitää tervetulleena komission vakaata päätöstä parantaa energiatehokkuutta Euroopan unionissa, mikä johtaa kestävämpään energiapolitiikkaan, parantaa toimitusvarmuutta ja on myös tärkeä askel Kiotossa sovittujen kasvihuonekaasupäästöjä koskevien rajoitusten toteuttamiseksi. 2. on komission kanssa samaa mieltä siitä, että energiatehokkuuden parantamista voidaan vauhdittaa merkittävästi velvoittamalla jäsenvaltiot laatimaan täsmälliset ja realistiset aikataulut ja hyväksymällä erityisohjelmia. Komitea painottaa tarvetta erottaa toisistaan EU:n ja jäsenvaltioiden vastuualueet energiatehokkuuden alalla. 3. korostaa sitä, että toimintasuunnitelmalla pyritään täydentämään ja tukemaan jäsenvaltioiden toimintaa. 4. pahoittelee sitä, että toimintasuunnitelma on julkaistu irrallaan muista energia-alaa koskevista ehdotuksista. Komitean mielestä olisi ollut parempi esitellä sähkö- ja kaasumarkkinoiden vapauttamista koskevat ehdotukset, uusiutuvia energialähteitä koskeva direktiivi, energiatehokkuuden toimintasuunnitelma ja ilmastonmuutosohjelma samassa poliittisessa asiakirjassa. Näin olisi voitu johdonmukaistaa Euroopan unionin energiapolitiikkaa. 5. painottaa tarvetta edistää toimintasuunnitelman avulla tehokkaasti energia- ja ympäristötavoitteiden ottamista osaksi muita politiikan alueita. Komitea odottaa erityisiä ehdotuksia energiatehokkuuden sisällyttämisestä johdonmukaisesti muihin politiikan alueisiin. 6. korostaa alue- ja paikallisviranomaisten ainutlaatuista asemaa kuluttajille tiedottamisessa. 7. on komission kanssa samaa mieltä siitä, että energian hintaan tulisi sisällyttää kokonaisuudessaan energiankulutukseen liittyvät ulkoiset kustannukset, myös sosiaaliset ja ympäristökustannukset. 8. pitää hyvänä komission tavoitetta vähentää energiaintensiteettiä yhdellä prosenttiyksiköllä vuodessa, niin että vuoteen 2010 mennessä voidaan hyödyntää 66 prosenttia arvioiduista 18 prosentin säästömahdollisuuksista. Tässä yhteydessä käsitettä "energiaintensiteetti" olisi tarkennettava määrittelemällä ne alat ja yksiköt, joiden pohjalta sitä tarkastellaan. 9. painottaa, että on tarpeen pyrkiä ylittämään tavoite yhden prosenttiyksikön vuosittaisesta parannuksesta. 10. korostaa tarvetta saavuttaa European Cogeneration Review -julkaisussa, nyt käsiteltävänä olevassa toimintasuunnitelmassa sekä yhteistuotantosuunnitelmassa esitetty yhteisönlaajuinen tavoite sähkön ja lämmön yhteistuotannon kaksinkertaistamisesta 18 prosenttiin EU:n sähköntuotannosta vuoteen 2010 mennessä. 11. pitää tervetulleena SAVE-ohjelman lujittamista toimintasuunnitelman yhteydessä. 12. katsoo, että SAVE-ohjelmalle osoitettuja määrärahoja tulisi lisätä, jotta voitaisiin toteuttaa useampia toimenpiteitä ja hankkeita. 13. huomauttaa, että SAVE-ohjelmaa tulisi laajentaa siten, että se tarjoaisi toiminta-alueen erityisesti alue- ja paikallisviranomaisille. 14. suhtautuu myönteisesti toimintasuunnitelmassa esitettyyn tavoitteeseen sisällyttää energiatehokkuus muihin kuin energiaa koskeviin toimintalinjoihin ja ohjelmiin. Komitea kehottaa lisäämään näiden alojen energiavaikutuksista tiedottamista SAVE-ohjelman välityksellä erityisesti käsiteltäessä energiatehokkuuden sisällyttämistä maankäyttöä, ympäristöä ja sosiaalipolitiikkaa koskeviin kysymyksiin. 15. hyväksyy komission verotusehdotuksen, jossa laajennetaan energiatuotteiden verotuksen vähimmäisperustaa, ja painottaa tarvetta porrastettuihin verovapautuksiin tai -helpotuksiin energiatehokkaiden investointien osalta. 16. toteaa, että EY:n perustamissopimuksessa tukikäsite rajataan käsittämään valtiontuki. Näin luodaan perusta sille, että tukikielto ei koske hinnanmäärittelyjärjestelmiä. 17. toteaa, että vielä ei ole edellytyksiä päätöksentekoon tukivälineitä koskevasta yhteisön säännöstöstä. 18. suhtautuu myönteisesti aloitteisiin energiatehokkuutta koskevien jäsenvaltioiden toimien yhtenäistämiseksi ja pyrkimyksiin tehdä niistä johdonmukaisempia euroopanlaajuisesti. 19. tähdentää tarvetta laajentaa liittymisen valmistelutoimia erityisesti energia-alaa koskevien auditointiohjelmien ja alueellisten ja paikallisten energiatoimistojen perustamisen osalta. 20. korostaa, että on tarpeen tukea komission ehdotusta hiilidioksidipäästöjen vähentämisestä 50 prosentilla henkilökilometriä ja hyötykuormakilometriä kohden. Lyhyen aikavälin tavoite tulisi kuitenkin nostaa 15-20 prosenttiin tavoitteen saavutettavuuden varmistamiseksi. 21. pitää olennaisen tärkeänä, että ympäristönsuojeluun myönnettäviä valtiontukia koskevat komission suuntaviivat sisältävät asianmukaiset arviointiperusteet, joissa tuodaan esiin julkisen tuen tarve energiatehokkuuden lisäämiseksi. 22. suhtautuu myönteisesti komission ehdotukseen tehostaa kuluttajille suunnattua tiedotusta ja erityisesti lujittaa ja laajentaa EU:n kulutusmerkintäjärjestelmää siten, että se kattaa kaikki tärkeimmät koneet ja asennettavat laitteet. Alueiden komitea painottaa lisäksi, että nämä toimet ovat tarpeen kotitalouksien ja yritysten lisäksi myös tietyillä kevyen ja raskaan teollisuuden aloilla. 23. suhtautuu myönteisesti parlamentille ja neuvostolle esitettävään raporttiin EU:n merkintäjärjestelmän vaikutuksista sekä ehdotukseen tehostaa järjestelmän täytäntöönpanoa jäsenvaltioissa. 24. kehottaa komissiota tehostamaan pyrkimyksiään muuttaa markkinat energiatehokkaampia sähkölaitteita suosiviksi ja ehdottaa, että komissio laatisi säännöt tai tekisi sopimuksia erilaisten sähkölaitteiden tehokkuuden vähimmäisvaatimuksista. 25. tukee jäsenvaltioiden ja laitevalmistajien välisiä vapaaehtoisia sopimuksia itsesääntelyn välineinä lainsäädännön puuttuessa. 26. toteaa, että alue- ja paikallisviranomaiset osallistuvat nykyisin energiatehokkuutta koskeviin vapaaehtoisiin sopimuksiin ja energia-alaa koskeviin auditointeihin sekä kulutusmerkintöjen ja energiatehokkuutta koskevien hyvien toimintatapojen kehittämiseen. 27. huomauttaa alue- ja paikallisviranomaisten olevan ihanteellisessa asemassa ollakseen edelläkävijöitä energiatehokkuusteknologian julkisten hankintojen edistäjinä. Tämä kannustaisi kehittyvää teollisuudenalaa ja mahdollistaisi myös tulosten tehokkaamman levittämisen. 28. pitää myönteisenä SAVE-direktiivin (93/76) laajentamista siten, että sen piiriin kuuluvat nykyisten rakennusten lämpöeritys, asennettavat laitteet, entistä laajempi sertifiointi ja lisenssien myöntäminen. 29. pitää myönteisenä niin kutsutun EU:n vihreän valon ohjelman käynnistämistä liikerakennusten ja julkisten rakennusten tehokkaan valaistuksen ja hyvien toimintatapojen edistämiseksi. 30. pitää myönteisenä sitä, että komissio tunnustaa alue- ja paikallisviranomaisten keskeisen roolin energianhallinnassa. Komitea painottaa erityisesti SAVE-ohjelman yhteydessä kaupunkeihin, alueille ja saarille perustettujen energianhallintatoimistojen keskeistä roolia energiatehokkuuden edistämisessä. 31. korostaa tarvetta jatkaa energianhallintatoimistojen perustamista kaikkiin kaupunkeihin ja kaikille alueille. 32. kehottaa komissiota tukemaan uusien energiatoimistojen perustamista ja harkitsemaan menetelmiä, joiden avulla rahoitustukea olisi saatavilla myös ensimmäisen kolmivuotiskauden päätyttyä, kuten asia on tällä hetkellä SAVE-ohjelmassa. 33. korostaa tarvetta vahvistaa nykyisten ja perustettavien energianhallintatoimistojen roolia energiatehokkuuden edistämisessä alueellisesti ja paikallisesti, niin että ne voisivat osallistua toimintasuunnitelman toteuttamiseen. 34. kehottaa komissiota kannustamaan kaupallisia energiankuluttajia toteuttamaan energia-alaa koskevia auditointiohjelmia nykyistä enemmän, koska niiden on osoitettu parantavan kilpailukykyä. 35. painottaa tarvetta varmistaa, että yhtenäisen järjestelmän puuttuessa jäsenvaltioiden välinen kauppa ei aiheuta kohtuutonta rasitusta kansallisille tukijärjestelmille. Bryssel 13. joulukuuta 2000. Alueiden komitean puheenjohtaja Jos Chabert (1) EYVL C 57, 29.2.2000, s. 81.